Document ID: 32007R1236

KOMISIJOS REGLAMENTAS (EB) Nr. 1236/2007
2007 m. spalio 22 d.
iš dalies keičiantis Reglamentą (EB) Nr. 1974/2006 atsižvelgiant į Tarybos reglamentą (EB) Nr. 378/2007 dėl savanoriško moduliavimo taikymo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. rugsėjo 20 d. Tarybos reglamentą (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) paramos kaimo plėtrai (1), ypač į jo 91 straipsnį,
atsižvelgdama į 2003 m. rugsėjo 29 d. Tarybos reglamentą (EB) Nr. 1782/2003, nustatantį bendrąsias tiesioginės paramos schemų pagal bendrą žemės ūkio politiką taisykles ir nustatantį tam tikras paramos schemas ūkininkams bei iš dalies keičiantį Reglamentus (EEB) Nr. 2019/93, (EB) Nr. 1452/2001, (EB) Nr. 1453/2001, (EB) Nr. 1454/2001, (EB) Nr. 1868/94, (EB) Nr. 1251/1999, (EB) Nr. 1254/1999, (EB) Nr. 1673/2000, (EEB) Nr. 2358/71 ir (EB) Nr. 2529/2001 (2), ypač į jo 155 straipsnį,
atsižvelgdama į 2007 m. kovo 27 d. Tarybos reglamentą (EB) Nr. 378/2007, nustatantį tiesioginių išmokų, numatytų Reglamente (EB) Nr. 1782/2003, nustatančiame bendrąsias tiesioginės paramos schemų pagal bendrą žemės ūkio politiką taisykles ir nustatančiame tam tikras paramos schemas ūkininkams, savanoriško moduliavimo taisykles, ir iš dalies keičiantį Reglamentą (EB) Nr. 1290/2005 (3), ypač į jo 6 straipsnio b punktą,
kadangi:
(1)
Reglamento (EB) Nr. 378/2007 1 straipsnio 1 dalyje numatyta, kad valstybės narės, kuriose įsigaliojus tam reglamentui taikoma 2004 m. rugsėjo 22 d. Komisijos reglamento (EB) Nr. 1655/2004, nustatančio perėjimo nuo Tarybos reglamento (EB) Nr. 1259/1999 4 straipsnyje nustatytos savanoriškos moduliavimo sistemos prie Tarybos reglamentu (EB) Nr. 1782/2003 nustatytos privalomos moduliavimo sistemos (4), 1 straipsnyje nurodyta tiesioginių išmokų papildomo mažinimo sistema arba kurios, remiantis Reglamento (EB) Nr. 1698/2005 70 straipsnio 4a dalimi, buvo atleistos nuo Bendrijos paramos bendro finansavimo, 2007-2012 m. gali taikyti sumažinimą (toliau - savanoriškas moduliavimas) visoms tiesioginių išmokų sumoms, kaip tai apibrėžta Reglamento (EB) Nr. 1782/2003 2 straipsnio d punkte, skiriamoms jų teritorijoje atitinkamais kalendoriniais metais, kaip tai apibrėžta minėto reglamento 2 straipsnio e punkte.
(2)
Savanorišką moduliavimą taikant gaunamos grynosios sumos valstybėje narėje, kurioje jos buvo sukauptos, kaip Bendrijos parama yra skiriamos kaimo plėtros programavimo priemonėms, t. y. kaimo plėtros programoms, finansuoti pagal Reglamentą (EB) Nr. 1698/2005 ir jo įgyvendinimo reglamentus, ypač pagal 2006 m. gruodžio 15 d. Komisijos reglamentą (EB) Nr. 1974/2006, nustatantį išsamias Tarybos reglamento (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) paramos kaimo plėtrai taikymo taisykles (5).
(3)
Reglamento (EB) Nr. 1974/2006 II priedo, kuriuo remiantis suformuluojamas Reglamento (EB) Nr. 1698/2005 16 straipsnyje numatytas kaimo plėtros programų turinys, A dalies 6 punkte yra iš dviejų lentelių susidedantis finansavimo planas, kurį reikėtų iš dalies pakeisti, kad savanorišką moduliavimą taikančios valstybės narės galėtų į jį įtraukti santykines sumas.
(4)
Reglamentu (EB) Nr. 378/2007 nustatyta savanoriško moduliavimo tvarka pakeičiamos taisyklės, nustatytos Reglamentu (EB) Nr. 1655/2004, kurį dėl to reikia panaikinti.
(5)
Vis dėlto reikėtų ir toliau užtikrinti, kad neišmokėtos sumos būtų naudojamos pagal 1999 m. gegužės 17 d. Tarybos reglamento (EB) Nr. 1259/1999, nustatančio bendrąsias tiesioginės paramos schemų pagal bendrąją žemės ūkio politiką taisykles (6), 4 straipsnyje anksčiau nustatytą savanoriško moduliavimo tvarką.
(6)
Šiame reglamente nustatytos priemonės atitinka Kaimo plėtros, Tiesioginių išmokų vadybos ir Žemės ūkio fondų komitetų nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1974/2006 II priedo A dalis iš dalies keičiama taip:
1)
6.1 punkte esanti lentelė pakeičiama šio reglamento priede esančia lentele;
2)
6.2 punkte esančios lentelės pavadinimo išnaša pakeičiama taip:
„(1)
Jeigu kaimo plėtros programa taikoma įvairiuose regionuose ir EŽŪFKP bendro finansavimo dydis yra diferencijuojamas, 6.2 lentelė turi būti pakartota kiekvienos rūšies regionams ir savanorišką moduliavimą taikant gaunamoms grynosioms sumoms: konvergencijos tikslo regionai, atokiausi regionai ir mažosios Egėjo jūros salos, kiti regionai, savanorišką moduliavimą taikant gaunamos grynosios sumos.“
2 straipsnis
Reglamentas (EB) Nr. 1655/2004 panaikinamas.
Vis dėlto valstybės narės toliau taiko Reglamento (EB) Nr. 1655/2004 3, 4 ir 5 straipsnius dėl remiantis Reglamento (EB) Nr. 1655/2004 1 straipsniu ir Reglamento (EB) Nr. 1259/1999 4 straipsniu neišmokėtų sumų panaudojimo.
3 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. spalio 22 d.

Labels: 15
19
5
6